झापा र सुदूर भिड्दै
प्रदेश १ कै प्रतिष्ठित तथा सर्वाधिक पुरस्कार राशिको झापा गोल्डकप फुटबलको तेस्रो संस्करण शनिबार सुरु हुँदै छ । प्रतियोगिता गर्न बिर्तामोडको डोमालाल राजवंशी रंगशालालाई चिटिक्क पारिएको छ । करिब ५ हजार दर्शक क्षमताको बाँसे प्यारापिट निर्माण गरिएको छ । 
बिर्तामोड — प्रदेश १ कै प्रतिष्ठित तथा सर्वाधिक पुरस्कार राशिको झापा गोल्डकप फुटबलको तेस्रो संस्करण शनिबार सुरु हुँदै छ । प्रतियोगिता गर्न बिर्तामोडको डोमालाल राजवंशी रंगशालालाई चिटिक्क पारिएको छ । करिब ५ हजार दर्शक क्षमताको बाँसे प्यारापिट निर्माण गरिएको छ । उद्घाटन खेलमा आयोजक रमपम झापा ११ ले सुदूरपश्चिम ११ सँग प्रतिस्पर्धा गर्नेछ । प्रतियोगितामा झापा र सुदूरपश्चिमसहित थ्रीस्टार, मनाङ मस्र्याङ्दी, विभागीय टोली त्रिभुवन आर्मी, नेपाल पुलिस र एपीएफ तथा सहारा क्लब पोखरा, रूपन्देही ११ र सिक्किम युनाइटेड एफसीले भाग लिएका छन् । विजेताले १२ लाख ५१ हजार र उपविजेताले ६ लाख रुपैयाँ पुरस्कार पाउने छन् । गत वर्ष विजेताको पुरस्कार ७ लाख थियो । फुटबल विकाससँगै जिल्लाको पहिचानका लागि प्रतियोगिता गरिएको आयोजक समितिका अध्यक्ष महेन्द्र गिरीले बताए । ‘प्रतियोगितालाई खेल पर्यटनका रूपमा पनि लिएका छौं,’ उनले भने । अध्यक्ष गिरीले यसपालि दुई उत्कृष्ट खेलाडीलाई मोटरसाइकल पुरस्कार दिइने बताए । गत वर्ष एक खेलाडीले मात्रै मोटरसाइकल पाएका थिए । यो वर्षदेखि पुराना फुटबलरलाई सम्मान गर्ने संस्कार पनि सुरु गरिने जनाइएको छ । पुराना फुटबल खेलाडीद्वय रामदर्शन गुरुङ र सन्तबहादुर रायमाझीलाई समान २५ हजारसहित सम्मान गरिने छ । झापाले मोफसलमै पहिलोपल्ट खेलाडी अनुबन्धन गर्ने अभियान पनि थालनी गरेको छ । महिना दिनअघि योगेश गुरुङ र देवेन्द्र तामाङलाई मासिक २५ हजार पारिश्रमिक दिने सर्तमा दुई वर्षका लागि अनुबन्धन गरिएको थियो । चैतभित्र १० खेलाडी अनुबन्धन गरिने लक्ष्य रहेको झापा ११ का अध्यक्ष जलकुमार गुरुङले जनाए । उद्घाटनका दिन थप ५ खेलाडीको अनुबन्धन घोषणा गरिने छ ।